Sa oghe misteriosa

Intendo intro ’e s’anima una oghe
chi mi giama che poveru in sa gianna.
Est Deus chi mi narat: «So innoghe
omine tristu! S’isperanza manna

T’alluo dae nou, e tene fide
e non timas! Sa pena, su dolore
premen lagrimas simile a sa ide
sutta su ferru de su pudadore.

Sas lagrimas de sa ide battin binu
pro sas caras binnennas luminosas.
Gas’a tie mezzoran su destinu
sas dies de sacrifiziu penosas».